text: договореност [4], тази страна членка има право да уведоми консултиращите се страни членки и ОУС в срок до 10 дни след датата на разпространение на молбата за консултации съгласно споменатия по-горе член относно желанието си да бъде включена в консултациите. Такава страна членка следва да бъде включена в консултациите при условие, че страната членка, до която е подадена молбата за консултации, се съгласи, че претенциите за съществен търговски интерес са добре обосновани. В такъв случай те уведомяват ОУС. Ако искането за включване в консултациите не бъде прието, страната членка, която е поискала това, е свободна да поиска консултации съгласно член XXII, параграф 1 или член XXIII, параграф 1 от ГАТТ (1994), член XXII, параграф 1 или член XXIII, параграф 1 от ГАТС, или съгласно съответните разпоредби в други споразумения, влизащи в обхвата на настоящата договореност.Член 5Взаимни отстъпки, помирителни процедури и посредничество1. Взаимните отстъпки, помирението и посредничеството са процедури, които могат да бъдат доброволно предприемани, ако страните по спора са се договорили така.2. Действията, включващи взаимни отстъпки, помирителни процедури и посредничество и в частност позициите на страните по спора по време на тези процедури, са поверителни и не накърняват правата на която и да било страна, при каквито и да било по-нататъшни действия съгласно тези процедури.3. Взаимни отстъпки, помирение и посредничество могат да бъдат поискани по всяко време от всяка страна по спора. Те могат да започнат по всяко време и да бъдат прекратени по всяко време. Веднага, щом процедурите за взаимни отстъпки, помирение и посредничество бъдат прекратени, страната, подала жалбата, може да поиска създаване на група на съдебните заседатели.4. Когато процедурите за взаимни отстъпки, помирение и посредничество започнат в срок до 60 дни след датата на получаване на молбата за консултации, страната, подала жалбата, предоставя срок от 60 дни след датата на получаване на молбата за консултации преди да поиска създаване на група на съдебните заседатели. Страната, подала жалбата, може да поиска създаване на група на съдебните заседатели през 60-дневния период, ако страните по спора съвместно решат, че взаимните отстъпки, помирение и посредничество не са успели да разрешат спора.5. Ако страните по спора се споразумеят, процедурите на взаимни отстъпки, помирение и посредничество могат да продължат и по време на работата на групата на съдебните заседатели.6. Генералният директор, действайки ex officio, може да предложи процедури за взаимни отстъпки, помирение и посредничество с цел да помогне на страните членки да решат спора.Член 6Създаване на групи на съдебните заседатели1. Ако страната, подала жалбата, пожелае, групата на съдебните заседатели се създава най-късно на първото заседание на ОУС, следващо заседанието, на което молбата за пръв път е била включена в дневния ред, освен ако на това заседание не бъде прието с консенсус решение да не се създава група на съдебните заседатели [5].2. Молбата за създаването на група на съдебните заседатели се подава писмено. Тя следва да показва дали са били проведени консултации, да посочва мерките, предмет на спора и да съдържа кратко обобщение на правното основание за жалбата, достатъчно за да представи ясно проблема. В случай, че страната членка, подала молбата, пожелае създаване на група


text: на съдебните заседатели с различни от стандартните пълномощия, то писмената молба включва предложението за специални пълномощия.Член 7Пълномощия на групите на съдебните заседатели1. Групите на съдебните заседатели имат следните пълномощия, освен ако в срок до 20 дни след създаването на групата на съдебните заседатели страните по спора не договорят друго:"Да разглежда съгласно съответните разпоредби на (посочва се името на споразумението/споразуменията, влизащо/влизащи в обхвата на настоящата договореност, цитирано/цитирани от страните по спора) въпроса, отнесен до ОУС от (име на страна по спора) с документ ... , и да приема такива заключения, които ще помогнат на ОУС при подготовката на препоръки, или да приеме решения, произтичащи от това/тези споразумение/споразумения."2. Групите на съдебните заседатели се позовават на съответните разпоредби на всяко споразумение, влизащо в обхвата на настоящата договореност, или на такова, цитирано от страните по спора.3. При създаването на групи на съдебните заседатели ОУС може да упълномощи своя председател да прекрати пълномощията на групата на съдебните заседатели, предмет на разпоредбата на параграф 1, след консултации със страните по спора. За така прекратените пълномощия на групата на съдебните заседатели всички страни членки се уведомяват писмено. Ако са договорени други освен стандартните пълномощия, всяка страна членка може да постави пред ОУС всеки въпрос, отнасящ се до тях.Член 8Състав на групите на съдебните заседатели1. Групите на съдебните заседатели се състоят от висококвалифицирани правителствени и/или неправителствени лица, включително и такива, които са участвали в група на съдебните заседатели или са представяли случаи пред група на съдебните заседатели, били са представители на страна членка или на договаряща страна по ГАТТ (1947), или като представители в съответния съвет или комитет по някое споразумение, влизащо в обхвата на настоящата договореност, или предшестващо го такова, или като представители в Секретариата, преподавали са или са публикували трудове по международно търговско право или политика, или са служили като висши служители по търговската политика в дадена страна членка.2. Членовете на групата на съдебните заседатели се избират с оглед осигуряване на тяхната независимост, достатъчно различна професионална подготовка и богат опит в различни области.3. Граждани на страни членки, чиито правителства [6] са страни по спора, или на трети страни по смисъла на член 10, параграф 2, не могат да участват в група на съдебните заседатели, разглеждаща споменатия спор, освен ако страните по спора не са договорили друго.4. За да подпомогне избора на съдебни заседатели, Секретариатът поддържа постоянен списък на правителствени или неправителствени лица, притежаващи квалификациите, представени в параграф 1, от които ще бъдат посочвани подходящите съдебни заседатели. Този списък включва списъка на неправителствените специалисти, съставен на 30 ноември 1984 г. (BISD 31S/9), и други списъци и определени регистри, съставени съгласно всяко от споразуменията, влизащи в обхвата на настоящата договореност, и съдържа имената на лицата от тези списъци по времето на влизане в сила на Споразумението за СТО. Страните членки могат периодично да предлагат имена на правителствени или неправителствени лица за включване в списъците, предоставяйки информация относно познанията им относно международната търговия и по секторите или предмета на споразуменията, влизащи в обхвата на настоящата договореност, като тези имена трябва да бъдат включени в списъка след одобрение от страна

type: contracts

jurisdiction: EU


text: на ОУС. За всяко от лицата в списъка списъкът указва специфичните сфери на квалификация и опит на лицата относно секторите или предмета на споразуменията, влизащи в обхвата на настоящата договореност.5. Групите на съдебните заседатели се състоят от трима съдебни заседатели, освен ако страните по спора, в срок до 10 дни след създаване на групата, не се споразумеят за група, състояща се от петима съдебни заседатели. Страните членки биват незабавно уведомени за състава на групата на съдебните заседатели.6. Секретариатът предлага кандидатурите за участие в групата на съдебните заседатели на страните по спора. Страните по спора не се противопоставят на кандидатурите освен при наличие на убедителни причини за това.7. Ако в срок до 20 дни след датата на създаване на групата на съдебните заседатели не бъде постигнато съгласие относно съдебните заседатели, по искане на която и да било от страните, генералният директор след консултиране с председателя на ОУС и председателя на съответния съвет или комитет, определя състава на групата на съдебните заседатели, като назначава съдебни заседатели, които генералният директор смята за най-подходящи, съгласно съответните правила или процедури на споразумение или споразумения, влизащи в обхвата на настоящата договореност, за които става дума в спора, но само след консултации със страните по спора. Председателят на ОУС информира страните членки за състава на така образуваната група на съдебните заседатели не по-късно от 10 дни от датата, на която е получил подобно искане.8. Страните членки поемат задължение, като общо правило, да разрешават на техните длъжностни лица да участват като съдебни заседатели.9. Съдебните заседатели работят в качеството си на частни лица, а не като правителствени представители, нито като представители на която и да било организация. Следователно страните членки не дават инструкции, нито се опитват да им влияят като на частни лица във връзка с разглежданите от групата на съдебните заседатели въпроси.10. Когато спорът се води между развиваща се страна членка и развита страна членка, групата на съдебните заседатели трябва да включва, ако развиващата се страна членка пожелае това, поне един съдебен заседател от развиваща се страна членка.11. Разходите на съдебните заседатели, включително пътните разходи и командировъчните, се поемат от бюджета на СТО съгласно критерий, който трябва да бъде приет от Общия съвет, основаващ се на препоръки на Комитета по бюджетните, финансовите и административните въпроси.Член 9Процедури при много на брой жалби1. Когато повече от една страна членка е подала искане за създаване на група на съдебните заседатели относно един и същи въпрос, може да бъде създадена само една група на съдебните заседатели за разглеждане на тези жалби, като се имат предвид правата на всички заинтересовани страни членки. Една група на съдебните заседатели се създава винаги когато това е възможно.2. Така създадената група на съдебните заседатели организира своите проучвания и представя своите заключения на ОУС по такъв начин, че правата, които страните биха имали, при условие че въпросът се разглежда от отделни групи на съдебните заседатели, да не бъдат накърнени. Ако една от страните по спора поиска това, групата на съдебните заседатели представя отделни доклади относно разглеждания спор. Представените от всяка от протестиращите страни писмени изложения по съответния спорен


text: въпрос се предоставят на останалите протестиращи страни, като всяка такава страна има право да присъства, когато която и да било друга протестираща страна представя своето становище пред групата на съдебните заседатели.3. Ако е създадена повече от една група на съдебните заседатели за разглеждане на жалби, отнасящи се до един и същи въпрос, следва, доколкото е възможно, едни и същи лица да участват във всяка отделна група на съдебните заседатели, като програмите за работата на групите на съдебните заседатели по такива спорове трябва да бъдат съгласувани.Член 10Трети страни по спора1. Интересите на страните по спора, а също и на други страни членки относно споразумение, влизащо в обхвата на настоящата договореност и на което се основава повдигнатият спор, се вземат под внимание по време на работата на групата на съдебните заседатели.2. Всяка страна членка, която има съществен интерес по въпрос, разглеждан от група на съдебните заседатели, и която е уведомила ОУС за това (наричана по-нататък в тази договореност "трета страна"), има възможност да бъде изслушана от групата на съдебните заседатели и да предостави писмени изложения. Тези изложения се предоставят и на страните по спора и биват отразени в доклада на групата на съдебните заседатели.3. Съответните трети страни получават представените от страните по спора изложения на първото заседание на групата на съдебните заседатели.4. Ако трета страна прецени, че ползите, произтичащи за нея от дадено споразумение, влизащо в обхвата на настоящата договореност, са обезсилени или накърнени от мярка, която е предмет на разглеждане от групата на съдебните заседатели, тази страна членка може да използва нормалната процедура за уреждане на спорове съгласно тази договореност. Такъв спор се отнася до първоначалната група на съдебните заседатели винаги когато е възможно.Член 11Функция на групите на съдебните заседателиПредназначението на групите на съдебните заседатели е да подпомагат ОУС при изпълнение на задълженията му, произтичащи от тази договореност и споразуменията, влизащи в обхвата на настоящата договореност. Съответно дадена група на съдебните заседатели представя пред ОУС обективна оценка на въпроса, която да включва обективна оценка на фактите по случая и приложимостта и съответствието със съответните споразумения, влизащи в обхвата на настоящата договореност, и прави такива други заключения, каквито биха помогнали на ОУС да подготви препоръки или да отсъди решения, предвидени в разпоредбите на споразуменията, влизащи в обхвата на настоящата договореност. Групите на съдебните заседатели се консултират редовно със страните по спора и им дават съответната възможност за постигане на взаимно удовлетворяващо решение.Член 12Процедури за работа на групите на съдебните заседатели1. Групите на съдебните заседатели следват процедурите за работа съгласно Приложение 3, освен ако групата на съдебните заседатели не реши друго след консултации със страните по спора.2. Процедурите за работа на групите на съдебните заседатели осигуряват достатъчна гъвкавост за представянето на висококачествени доклади, без да се забавя неоправдано работата на групата на съдебните заседатели.3. След консултиране със страните по спора съдебните заседатели определят програмата за работа на групата на съдебните заседатели, когато е приложимо и доколкото е възможно в рамките на една седмица след създаването на групата и съгласуването на нейните пълномощия, като се имат предвид разпоредбите на член 4, параграф 9, ако


text: засягат разглеждания случай.4. При определяне на програмата за работа групата на съдебните заседатели предоставя достатъчно време на страните по спора да подготвят становищата, които искат да представят.5. Групите на съдебните заседатели определят точно окончателните срокове за представяне на становищата и страните по спора се съобразяват с тези срокове.6. Всяка страна по спора депозира своите писмени изложения пред Секретариата за незабавно препращане до групата на съдебните заседатели и до другата страна или страни по спора. Страната, подала жалбата, подава първото си изложение преди страната ответник, освен ако групата на съдебните заседатели при съставяне на програмата за работа, спомената в параграф 3, и след консултации със страните по спора не реши, че двете страни трябва да подадат първоначалните си писмени изложения едновременно. Ако има допълнителни уговорки за първоначалното представяне на изложенията, групата на съдебните заседатели установява твърд краен срок за получаване на изложенията на страната ответник. Всяко последващо писмено изложение се представя едновременно от двете страни.7. Когато страните по спора не са успели да постигнат взаимно удовлетворяващо решение, групата на съдебните заседатели представя заключенията си пред ОУС във вид на писмен доклад. В такива случаи в доклада на групата на съдебните заседатели се представят заключенията относно фактите, приложимостта на съответните разпоредби и основанията за всяко заключение и препоръка, които групата на съдебните заседатели е направила. Когато е намерено решение на спора между двете страни, докладът на групата на съдебните заседатели се свежда до кратко описание на случая и до уведомяване, че е постигнато решение.8. За да бъдат процедурите по-ефикасни, периодът, през който групата на съдебните заседатели извършва своите проучвания, считано от датата на създаване на групата на съдебните заседатели и договаряне относно нейния състав и пълномощия, до датата на представяне на окончателния доклад пред страните по спора, като общо правило не надвишава шест месеца. При спешни случаи, включително тези, засягащи бързоразвалящи се стоки, групата на съдебните заседатели представя своя доклад пред страните по спора в срок от три месеца.9. В случай, че групата на съдебните заседатели прецени, че не може да представи своя доклад в срок от шест месеца, или в срок от три месеца, при спешни случаи, тя писмено уведомява ОУС относно причините за забавянето, заедно с оценка за предполагаемия срок, в който докладът ще бъде предоставен. В никакъв случай срокът от създаването на групата на съдебните заседатели до разпространяването на нейния доклад между страните членки не надвишава девет месеца.10. При консултации, засягащи мярка, предприета от развиваща се страна членка, страните по спора могат да се споразумеят да удължат сроковете, определени съгласно член 4, параграфи 7 и 8. Ако след изтичането на съответния период, консултиращите се страни не се споразумеят, че консултациите са приключили, тогава председателят на ОУС решава, след допитване до страните по спора, дали да продължи съответния срок и ако е така, за колко време. В допълнение, ако има жалба срещу развиваща се страна членка, групата на съдебните заседатели при разглеждане на случая трябва да даде достатъчно време на развиващата се страна членка, за да подготви и представи своите аргументи. Действия, произтичащи от тази алинея, не влияят на разпоредбите


text: на член 20, параграф 1 и член 21, параграф 4.11. Когато една или повече от страните е развиваща се страна членка, докладът на групата на съдебните заседатели следва изрично да посочи формата, под която са спазени съответните разпоредби за диференцирано и по-благоприятно третиране на развиващите се страни членки, което се явява част от споразуменията, влизащи в обхвата на настоящата договореност, които са основание за претенциите на развиващата се страна членка по време на процедурите за уреждане на спорове.12. Групата на съдебните заседатели може да преустанови своята работа по всяко време по молба на страна, подала жалбата, за период, ненадвишаващ 12 месеца. В случаи на такова преустановяване сроковете, определени в параграфи 8 и 9 от този член, член 20, параграф 1 и член 21, параграф 4, се удължават с толкова време, за колкото е прекъсната работата на групата на съдебните заседатели. Ако работата на групата на съдебните заседатели е била прекъсната за повече от 12 месеца, решението за създаване на групата на съдебните заседатели губи сила.Член 13Право на търсене на информация1. Всяка група на съдебните заседатели има право да търси информация и технически консултации от всяко лице или инстанция, които тя счете за подходящи. Независимо от това, преди дадена група на съдебните заседатели да потърси информация или консултация от лице или инстанция, които са под юрисдикцията на страна членка, тя уведомява властите на тази страна членка. Страната членка отговаря незабавно и изчерпателно на всяка молба на групата на съдебните заседатели за такава информация, която групата на съдебните заседатели счита за необходима и подходяща. Предоставена поверителна информация не се разгласява без официалното разрешение от страна на лицето, инстанцията или властите на страната членка, предоставили тази информация.2. Групите на съдебните заседатели могат да търсят информация от всеки съответен източник и могат да се консултират със специалисти за тяхното мнение по определени аспекти на разглеждания въпрос. По отношение на спорни факти, засягащи научен или друг технически въпрос, поставени от страна по спора, групата на съдебните заседатели може да изиска съвет под формата на писмен доклад от група за експертиза. Правилата за създаването на такава група и процедурите за работата й са представени в Допълнение 4.Член 14Поверителност1. Дебатите в групите на съдебните заседатели са поверителни.2. Докладите на групите на съдебните заседатели се подготвят в отсъствието на страните по спора, като се има предвид предоставената от тях информация и направените изложения.3. Личното мнение на съдебни заседатели, отразено в доклада на групата на съдебните заседатели, е анонимно.Член 15Междинен етап на разглеждане1. Като има предвид представените писмени възражения или устни доводи, групата на съдебните заседатели представя описателните части от проекта на доклад (факти и доводи) пред страните по спора. В определен от групата на съдебните заседатели срок страните предоставят писмено своите бележки и коментари.2. След изтичане на определения срок за получаване на бележки и коментари от страните по спора групата на съдебните заседатели представя на страните междинен доклад, включващ както описателните части, така и решенията и заключенията на групата на съдебните заседатели. В срок, определен от групата на съдебните заседатели, всяка страна може да представи писмено искане до


text: групата на съдебните заседатели да преразгледа конкретни части от междинния доклад, преди той да бъде изпратен за разпространение между всички страни членки. По искане на страната групата на съдебните заседатели провежда следваща среща със страните по спора относно въпросите, посочени в представените от страните писмени бележки и коментари. Ако в определения за изпращане на писмени бележки и коментари срок не бъдат получат такива, междинният доклад се счита за окончателен доклад на групата на съдебните заседатели и незабавно се изпраща за разпространение между всички страни членки.3. Заключенията в доклада на групата на съдебните заседатели включват и обсъждане на доводите, представени по време на междинния етап на разглеждане. Междинният етап на разглеждане се провежда в рамките на сроковете съгласно член 12, параграф 8.Член 16Приемане на доклади на групите на съдебните заседатели1. С оглед предоставяне на страните членки на достатъчно време за разглеждане на докладите на групите на съдебните заседатели, докладите не се представят за приемане от ОУС до 20 дни след датата, на която са били разпространени между страните членки.2. Страни членки, които имат възражения по доклада на група на съдебните заседатели, писмено представят за разпространение причините, обясняващи техните възражения, най-малко 10 дни преди заседанието на ОУС, на което ще бъде разглеждан докладът на групата на съдебните заседатели.3. Страните по спора имат право да участват напълно в разглеждането на доклада на групата на съдебните заседатели в ОУС, като техните гледни точки се записват изцяло.4. В срок до 60 дни след датата на разпространяване на доклада на групата на съдебните заседатели между cтраните членки, докладът се приема на заседание на ОУС [7], освен ако една от страните официално не заяви пред ОУС, че възнамерява да обжалва, или ако ОУС не реши с консенсус да не приеме доклада. Ако страна по спора е заявила, че възнамерява да обжалва, докладът на групата на съдебните заседатели не се представя за приемане от ОУС, докато не завърши процедурата по обжалване. Процедурата по приемане на доклада от ОУС не накърнява правото на всяка cтрана членка да изрази становището си относно доклад на групата на съдебните заседатели.Член 17Апелативен прегледПостоянен Апелативен орган1. ОУС учредява постоянен Апелативен орган. Апелативният орган разглежда обжалвания на случаи, разгледани от групите на съдебните заседатели. Той се състои от седем души, трима от които работят по всеки един случай. Лицата, работещи в Апелативния орган, се сменят на ротационен принцип. Този принцип се определя в работните процедури на Апелативния орган.2. ОУС назначава лица на работа в Апелативния орган за срок от 4 години, като всяко лице може да бъде назначавано отново само веднъж. Обаче мандатът на трима от седемте, назначени веднага след влизането в сила на Споразумението за СТО, изтича за две години, като тези трима се определят чрез жребий. Свободните места в Апелативния орган се запълват веднага след освобождаването им. Лице, определено, за да замени друго лице, чийто мандат все още не е изтекъл, заема длъжността до края на мандата на предшественика си.3. Апелативният орган се състои от хора с признат авторитет, с доказани способности в областта на правото, международната търговия и предмета на споразуменията, влизащи


text: в обхвата на настоящата договореност като цяло. Те не са обвързани с което и да било правителство. Членството в Апелативния орган е широко представително за членството в СТО. Всички лица, работещи в Апелативния орган, са на разположение по всяко време или в кратък срок, като остават информирани относно дейности по уреждането на спорове и други, свързани с тях дейности на СТО. Те не участват в разглеждането на каквито и да било спорове, които биха довели до пряко или непряко противопоставяне на интереси.4. Само страните по спора, но не и трети страни, могат да обжалват доклад на група на съдебните заседатели. Трети страни, които са уведомили ОУС за съществен интерес по въпрос, съгласно член 10, параграф 2, могат да представят своите писмени изложения и може да им бъде дадена възможност да бъдат изслушани от Апелативния орган.5. Като общо правило срокът на процедурата по обжалване не надвишава 60 дни считано от датата, на която страна по спора официално е заявила за решението си да обжалва, до датата, на която Апелативният орган изпрати своя доклад за разпространение. При подготовка на програмата си за работа Апелативният орган има предвид разпоредбите на член 4, параграф 9, ако те са свързани с разглеждания случай. Когато Апелативният орган прецени, че няма да може да представи своя доклад в срок от 60 дни, той писмено уведомява ОУС за причините за забавянето и за очаквания период, необходим, за да представи доклада. В никакъв случай процедурата не продължава повече от 90 дни.6. Обжалването е ограничено само до правни въпроси, включени в доклада на групата на съдебните заседатели, и до правното тълкуване, направено от групата на съдебните заседатели.7. Апелативният орган получава подходяща административна и правна подкрепа винаги когато я изиска.8. Разходите на лицата, работещи в Апелативния орган, включително пътните разходи и командировъчните, се поемат от бюджета на СТО съгласно критерии, приети от Общия съвет, основаващ се на препоръки на Комитета по бюджетните, финансовите и административните въпроси.Процедури за апелативно разглеждане9. Процедурите за работа се изготвят от Апелативния орган след консултации с председателя на ОУС и генералния директор и се представят на страните членки за тяхна информация.10. Работата на Апелативния орган е поверителна. Докладите на Апелативния орган се изготвят в отсъствие на страните по спора, като се взема под внимание представената от тяхна страна информация и направените изявления.11. Мнения, изразени в доклада на Апелативния орган от лица, работещи в него, остават анонимни.12. Апелативният орган разглежда всички въпроси, поставени в съответствие с параграф 6 по време на апелативните процедури.13. Апелативният орган може да одобри, промени или да отхвърли правните решения и заключения на групата на съдебните заседатели.Приемане на докладите на Апелативния орган14. Доклад на Апелативния орган се одобрява от ОУС и приема безусловно от страните по спора, освен ако в срок от 30 дни считано от датата на изпращане на доклада до страните членки [8] ОУС не реши с консенсус да не приеме доклада на Апелативния орган. Тази процедура по приемане не накърнява правото на страните членки да изразят становища по доклад на Апелативния орган.Член 18Връзки с групите на съдебните заседатели или Апелативния орган1.


text: Не следва да съществуват никакви еx parte връзки с групите на съдебните заседатели или Апелативния орган относно въпроси, разглеждани от групата на съдебните заседатели или Апелативния орган.2. Писмените изложения, представени пред групата на съдебните заседатели или Апелативния орган, се третират като поверителни, но са достъпни за страните по спора. Нищо в тази договореност не пречи на страна по спор публично да разгласи своите собствени позиции. Страните членки третират като поверителна информацията, предоставена от друга страна членка, пред групата на съдебните заседатели или пред Апелативния орган, която тази страна членка е определила като поверителна. Страна по спор също предоставя по искане на страна членка неповерително резюме от информацията, съдържаща се в нейните писмени изложения, което би могло да бъде разгласено пред обществеността.Член 19Препоръки на групите на съдебните заседатели и Апелативния орган1. Когато група на съдебните заседатели или Апелативният орган стигне до заключение, че определени мерки са в противоречие с дадено споразумение, влизащо в обхвата на настоящата договореност, те препоръчват на засегнатата страна членка [9] да приведе въведените от нея мерки в съответствие с това споразумение [10]. В допълнение към препоръките групата на съдебните заседатели или Апелативният орган могат да предложат начини, по които засегнатата cтрана членка би могла да изпълни препоръките.2. Съгласно член 3, параграф 2 в своите заключения и препоръки групата на съдебните заседатели и Апелативният орган не могат да увеличават или ограничават правата и задълженията на cтраните членки, произтичащи от дадено споразумение, влизащо в обхвата на настоящата договореност.Член 20Срок за приемане на решения от ОУСOсвен ако страните по спора не са се договорили друго, периодът от датата на създаване на групата на съдебните заседатели от ОУС до деня на разглеждане в ОУС на доклада на групата на съдебните заседатели или Апелативния орган за приемане, като общо правило не надвишава девет месеца, ако докладът на групата на съдебните заседатели не е бил обжалван, или дванадесет месеца, ако докладът е бил обжалван. В случай, че или групата на съдебните заседатели, или Апелативният орган са действали съгласно член 12, параграф 9 или член 17, параграф 5, за да удължат срока за представяне на доклад, допълнителното време се прибавя към сроковете, споменати по горе.Член 21Надзор върху изпълнението на препоръките и решенията1. Незабавното привеждане в съответствие с препоръките или решенията на ОУС е от съществено значение, за да се осигури ефективно уреждане на споровете в полза на всички страни членки.2. Особено внимание следва да се обръща на въпроси относно мерките, предмет на процедурите за уреждане на спорове, които засягат интересите на развиващите се страни членки.3. На заседание на ОУС, проведено до 30 дни [8] след датата на приемане на доклада на групата на съдебните заседатели или на Апелативния орган, засегнатата страна членка информира ОУС за намеренията си относно изпълнението на препоръките и решенията на ОУС. В случай че е невъзможно незабавно да се пристъпи към изпълнение на препоръките и решенията на ОУС, на засегнатата страна членка се предоставя приемлив срок, в който да направи това. Приемливият срок следва да бъде съответно:а) срокът, предложен от засегнатата cтрана членка, при условие, че предложеният срок е одобрен


text: от страна на ОУС; или при липса на такова одобрение;б) срокът, съвместно договорен между страните по спора, в рамките на 45 дни след датата на приемане на препоръките и решенията; или при липса на такова договаряне;в) срокът, определен чрез задължителен арбитраж, в рамките на 90 дни след датата на приемане на препоръките и решенията [12]. При такъв арбитраж водещ принцип за арбитъра [13] трябва да бъде, че приемливият срок за изпълнение на препоръките на групата на съдебните заседатели или на Апелативния орган не трябва да надвишава 15 месеца от датата на приемане на доклада на групата на съдебните заседатели или на Апелативния орган. Този срок обаче може да бъде удължен или съкратен в зависимост от конкретните обстоятелства.4. С изключение на срока за представяне на докладите, продължен от групата на съдебните заседатели или Апелативния орган, в съответствие с член 12, параграф 9 или член 17, параграф 5, периодът от създаването на групата на съдебните заседатели от ОУС до датата, до която е определен приемливият срок, не надвишава 15 месеца, освен ако страните по спора не се договорят за друго. Когато или групата на съдебните заседатели, или Апелативният орган са предприели действия за продължаване на срока за представяне на докладите, допълнително използваното време се прибавя към 15-месечния срок; освен ако страните по спора не се споразумеят, че са налице извънредни обстоятелства, общият срок не надвишава 18 месеца.5. Когато е налице несъгласие относно съществуването или съответствието със споразумение, влизащо в обхвата на настоящата договореност, на мерки, предприети за изпълнение на препоръките и решенията, такъв спор се решава чрез използване на тези процедури за уреждане на спорове, включително, когато е възможно, отнасяне до първоначалната група на съдебните заседатели. Групата на съдебните заседатели разпространява своя доклад до 90 дни считано от датата на отнасяне на въпроса към нея. Когато групата на съдебните заседатели сметне, че не може да предаде своя доклад в рамките на този срок, тя писмено уведомява ОУС относно причините за забавянето и за очаквания период, необходим, за да представи доклада.6. ОУС упражнява надзор върху изпълнението на одобрените препоръки или решения. Въпросът за изпълняването на одобрените препоръки или решения може да бъде поставен пред ОУС от всяка cтрана членка по всяко време след приемането им. Освен ако ОУС нe реши друго, въпросът относно изпълнението на препоръките или решенията се включва в дневния ред на ОУС на заседание на ОУС шест месеца след установяването на приемливия срок съгласно параграф 3 и остава в дневния ред на ОУС, докато въпросът не бъде решен. Най-малко десет дни преди всяко подобно заседание на ОУС засегнатата страна членка предоставя на ОУС писмен доклад за състоянието на напредъка при изпълнение на препоръките или решенията.7. Ако въпросът е поставен от развиваща се страна членка, ОУС решава какви по-нататъшни действия може тя да предприеме, които да бъдат подходящи при наличните обстоятелства.8. Ако въпросът е поставен от развиваща се cтрана членка при обсъждането на подходящи мерки, които може тя да предприеме, ОУС взема предвид не само търговските аспекти на мерките, относно които е подадена жалба, а и тяхното отражение върху икономиката на


text: засегнатите развиващи се cтрани членки.Член 22Компенсации и преустановяване на отстъпките1. Компенсации и преустановяването на отстъпките или други задължения са временни мерки, които са на разположение, в случай че препоръките и решенията не са изпълнени в приемлив срок. Нито компенсации, нито преустановяването на отстъпките или други задължения обаче не следва да бъдат предпочитани пред пълно изпълнение на препоръка да се приведе дадена мярка в съответствие със споразуменията, влизащи в обхвата на настоящата договореност. Компенсациите са доброволни и ако се предоставят, следва да бъдат в съответствие със споразуменията, влизащи в обхвата на настоящата договореност.2. Ако засегнатата cтрана членка не успее да приведе в съответствие мярка, за която е установено, че е в противоречие със споразумение, влизащо в обхвата на настоящата договореност, или по друг начин не изпълни препоръките и решенията в рамките на приемливия срок, определен съгласно член 21, параграф 3, то такава страна членка при поискване и не по-късно от изтичането на приемливия срок започва преговори с всяка страна, започнала процедурите за уреждане на спорове с оглед да се постигне взаимно приемлива компенсация. Ако в срок от 20 дни след датата на изтичане на приемливия срок не е постигната договореност относно удовлетворяваща компенсация, тогава всяка страна, започнала процедурите за уреждане на спорове, може да поиска разрешение от ОУС да преустанови спрямо засегнатата cтрана членка действието на отстъпки или други задължения, произтичащи от споразуменията, влизащи в обхвата на настоящата договореност.3. При вземане на решение какви отстъпки или други задължения да преустанови, страната, подала жалбата, прилага следните принципи и процедури:а) основният принцип е, че страната, подала жалбата, първо се стреми да преустанови отстъпки или други задължения, произтичащи от този (тези) сектор(и), по който (които) групата на съдебните заседатели или Апелативният орган са установили нарушаване или обезсилване, или накърняване на права и интереси;б) aко тази страна прецени, че не е осъществимо или не е ефективно преустановяването на отстъпки или други задължения, произтичащи от този (тези) сектор(и), тогава страната може да преустанови за други сектори отстъпки или други задължения, произтичащи от същото споразумение;в) ако тази страна членка прецени, че не e осъществимо или ефективно преустановяването в други сектори на отстъпки или други задължения, произтичащи от същото споразумение, и че обстоятелствата са достатъчно сериозно основание, страната може да преустанови отстъпки или други задължения, произтичащи от друго споразумение, влизащо в обхвата на настоящата договореност;г) при прилагане на гореописаните принципи страната следва да има предвид:i) търговията в сектора или съгласно споразумението, по което групата на съдебните заседатели или Апелативният орган са открили нарушаване или обезсилване, или накърняване на права и интереси, и значението на тази търговия за страната;ii) икономическите елементи в по-широк аспект, които са свързани с обезсилването или накърняването на права и интереси, и икономическите последици в по-широк аспект от преустановяването на отстъпки или други задължения;д) ако тази страна поиска разрешение, съгласно букви б) или в), за преустановяване на отстъпки или други задължения, страната трябва да изложи причините за такова преустановяване в молбата си. По същото време, когато молбата е изпратена до ОУС, тя се изпраща и до съответния съвет, а така също, ако молбата е отправена


text: съгласно буква б), и до съответните органи по отделните сектори;е) за целите на този параграф "сектор" означава:i) по отношение на стоките всички стоки;ii) по отношение на услугите основен сектор, както е дефиниран в последния брой на "Класификатора на услугите по сектори", където са разграничени отделните сектори [14];iii) по отношение на свързаните с търговията права върху интелектуална собственост всяка категория права върху интелектуална собственост, дадени в раздел 1, раздел 2, раздел 3, раздел 4, раздел 5, раздел 6 или раздел 7 oт Част II, или задължения, произтичащи от Част III или Част IV от Споразумението за ТРИПС;ж) за целите на този параграф "споразумение" означава:i) по отношение на стоките споразуменията, описани в Приложение 1А на Споразумението за СТО, взети като цяло, както и плурилатералните търговски споразумения, доколкото съответните страни са страни по тези споразумения;ii) по отношение на услугите ГАТС;iii) относно правата върху интелектуална собственост Споразумението за ТРИПС.4. Степента на преустановяването на отстъпките или други задължения, разрешено от ОУС, следва да бъде еквивалентна на степента на обезсилване или накърняване на правата и интересите.5. ОУС не разрешава преустановяването на отстъпки или други задължения, ако дадено споразумение, влизащо в обхвата на настоящата договореност, забранява такова преустановяване.6. При възникване на ситуации, описани в параграф 2, ОУС при подадена молба дава разрешение относно преустановяване на отстъпки или други задължения в рамките на 30 дни след датата на изтичане на приемливия срок, освен ако ОУС не реши с консенсус да отхвърли молбата. Ако засегнатата страна членка обаче не е съгласна с предложената степен на преустановяване или има претенции, че принципите и процедурите, представени в параграф 3, не са били спазени, след като страната, подала жалбата, е поискала да бъде разрешено преустановяване на отстъпки или други задължения, съгласно разпоредбите на параграф 3, буква б) или параграф 3, буква в), тогава въпросът се поставя на арбитраж. Арбитражът се провежда от първоначалната група на съдебните заседатели, ако членовете й са на разположение, или от арбитър [15], назначен от генералния директор, като арбитражът трябва да завърши до 60 дни след датата на изтичане на приемливия срок. Отстъпки или други задължения не се преустановяват по време на арбитража.7. Арбитърът [16], действайки съгласно разпоредбите на параграф 6, не разглежда естеството на отстъпките или другите задължения, които трябва да бъдат преустановени, а определя дали степента на подобно преустановяване е еквивалентна на степента на обезсилване или накърняване на правата и интересите. Арбитърът може също да определи дали предложеното преустановяване на отстъпки или други задължения е разрешено съгласно споразумение, влизащо в обхвата на настоящата договореност. В случай обаче, че въпросът, поставен пред арбитраж, включва претенции, че принципите и процедурите, представени в параграф 3, не са били спазени, то арбитърът следва да провери това твърдение. В случай че арбитърът реши, че тези принципи и процедури не са били спазени, страната, подала жалбата, следва да ги приложи в съответствие с параграф 3. Страните приемат решението на арбитъра като окончателно и засегнатите страни не трябва да искат втори арбитраж. ОУС незабавно се уведомява за решението на арбитъра и при искане дава разрешение за преустановяване на отстъпки или други задължения в


text: случай, че молбата е в съответствие с решението на арбитъра, освен ако ОУС не реши с консенсус да отхвърли молбата.8. Преустановяването на отстъпки или други задължения е временно и се прилага само дотогава, докато мярката, която е посочено, че е в противоречие със споразумение, влизащо в обхвата на настоящата договореност, не бъде премахната или докато cтраната членка, която трябва да изпълнява препоръките или решенията, не представи свое решение относно обезсилването или накърняването на ползите, или докато не бъде постигнато взаимно удовлетворяващо решение. В съответствие с член 21, параграф 6 ОУС продължава да упражнява надзор върху изпълнението на приетите препоръки или решения, включително и в тези случаи, при които компенсациите са били предоставени, или отстъпки, или други задължения са били преустановени, но препоръките да се приведе една мярка в съответствие със споразуменията, влизащи в обхвата на настоящата договореност, не са били изпълнени.9. Разпоредбите за уреждане на спорове в споразуменията, влизащи в обхвата на настоящата договореност, могат да бъдат прилагани относно влияещи върху спазването на тези споразумения мерки, предприети от регионалните или местните правителства или власти на територията на дадена страна членка. Когато ОУС е взел решение, че не е била спазена дадена разпоредба от споразумение, влизащо в обхвата на настоящата договореност, страната членка, отговорна за това, предприема такива възможни приемливи мерки, с които да осигури спазването на разпоредбата. Разпоредбите на споразуменията, влизащи в обхвата на настоящата договореност, и на тази договореност, отнасящи се до компенсации и преустановяване на отстъпки или други задължения, се прилагат в случаите, когато не е било възможно да се осигури подобно спазване [17].Член 23Укрепване на многостранната система1. Когато страните членки търсят коригиране на нарушение или друго обезсилване или накърняване на ползи, произтичащи от споразуменията, влизащи в обхвата на настоящата договореност, както и отклонение от която и да било от целите на тези споразумения, те прибягват до и съблюдават правилата и процедурите на тази договореност.2. В подобни случаи страните членки:а) не вземат решение, че е възникнало нарушение, че са обезсилени или накърнени ползи или че е възпрепятствано постигането на която и да било цел на споразумение, влизащо в обхвата на настоящата договореност, освен чрез процедурата за уреждане на спорове, в съответствие с правилата и процедурите на тази договореност, и вземат такива решения в съответствие със заключенията, съдържащи се в докладите на групата на съдебните заседатели или на Апелативния орган, приети от страна на ОУС, или съдържащи се в арбитражно решение, прието съгласно тази договореност;б) следват процедурите, уредени в член 21, за да определят приемливия срок, в който засегнатата cтрана членка да изпълни препоръките и решенията; ив) да спазват процедурите, уредени в член 22, за определяне на степента на преустановяване на отстъпки или други задължения, и получават разрешение от ОУС в съответствие с тези процедури, преди да преустановят отстъпки или други задължения, произтичащи от споразумения, влизащи в обхвата на настоящата договореност, в отговор на неуспеха на засегната cтрана членка да изпълни препоръките и решенията в рамките на този приемлив срок.Член 24Специални процедури, отнасящи се до най-слабо развитите cтрани членки1. На всички етапи от определянето на причините, предизвикали даден спор,


text: и на процедурите за уреждане на спорове, в които участват най-слабо развити cтрани членки, особено внимание се отделя на специалната ситуация, в която са най-слабо развитите cтрани членки. В тази връзка cтраните членки следва да проявят необходимата въздържаност при поставянето на въпроси, съгласно тези процедури, относно участието на най-слабо развитите страни. Ако е налице обезсилване или накърняване на права и интереси, в резултат на мярка, предприета от най-слабо развита cтрана членка, страните, подали жалбата, следва да се въздържат от искане на компенсации или искания за получаване на разрешение за преустановяване действието на отстъпки или други задължения съгласно тези процедури.2. При случаи по уреждане на спорове, в които участва най-слабо развита cтрана членка и когато не е билo намерено задоволително решение по време на консултациите, генералният директор или председателят на ОУС при подаване на молба от най-слабо развита страна членка предлага своето съдействие за помиряване и посредничество с оглед подпомагане на страните за решаване на спора, преди да е предявено искане за създаване на група на съдебните заседатели. Генералният директор или председателят на ОУС при предоставяне на такава помощ могат да се консултират с който и да било източник, когото всеки от тях прецени за подходящ.Член 25Арбитраж1. Бързите процедури за арбитраж в системата на СТО, като алтернативно средство за уреждане на спорове, могат да улеснят решаването на конкретни спорове, ясно определени и от двете страни.2. При условие, че в тази договореност не е предвидено друго, отнасянето на спора пред арбитраж става по взаимно съгласие на страните, които трябва да се договорят за процедурите, които ще следват. Споразуменията за отнасяне към арбитраж се нотифицират пред всички други страни членки достатъчно време преди започване на арбитража.3. Други страни членки могат да станат страни по арбитража единствено след съгласието на страните, които са се договорили да се обърнат към арбитраж. Cтраните по процедурата се договарят да съблюдават решението на арбитража. За решенията на арбитража трябва да бъде нотифициран ОУС и съветът или комитетът по съответното споразумение, пред които всяка cтрана членка може да постави какъвто и да било въпрос, свързан с решението.4. Членове 21 и 22 от тази договореност се прилагат mutatis mutandis относно решенията на арбитража.Член 261. Несвързани с нарушения жалби от типа, описан в чл. XXIII, параграф 1, буква б) от ГАТТ (1994)Когато разпоредбите на член XXIII, параграф 1, буква б) от ГАТТ (1994) са приложими спрямо споразумение, влизащо в обхвата на настоящата договореност, групата на съдебните заседатели или Апелативният орган могат само да отправят препоръки и приемат решения, при условие че страна по спора прецени, че някаква полза, произтичаща пряко или непряко от съответното такова споразумение, е обезсилена или накърнена, или отнета или че се пречи на постигането на която и да било от целите на такова споразумение, в резултат на прилагането на дадена мярка от страната членка, независимо дали тази мярка влиза или не в противоречие с разпоредбите на такова споразумение. Когато и доколкото тази страна прецени, а групата на съдебните заседатели или Апелативният орган определи, че даден случай засяга мярка, която не противоречи на разпоредбите на споразумение, влизащо в


text: обхвата на настоящата договореност, към което са приложими разпоредбите на член XXIII, параграф 1, буква б) от ГАТТ (1994), се прилагат процедурите на тази договореност, при условие че:а) страната, подала жалбата, представя подробна обосновка за всяка жалба относно мярка, която нe е в противоречие със съответното споразумение, влизащо в обхвата на настоящата договореност;б) в случай, че за дадена мярка е установено, че обезсилва или накърнява ползи, произтичащи от съответното споразумение, влизащо в обхвата на настоящата договореност, или пречи на постигането на целите на съответното такова споразумение, без да е възникнало нарушение на същото, то тогава страната, приложила мярката, не е задължена да я премахне. В такъв случай групата на съдебните заседатели или Апелативният орган препоръчват на засегнатата cтрана членка да направи необходимото за постигане на взаимно удовлетворяващо решение на въпроса;в) независимо от разпоредбите на член 21 арбитражът, предвиден в член 21, параграф 3, по молба на която и да било страна може да включи определяне на степента на обезсилване или накърняване на ползи и може също да предложи начини и средства за постигане на взаимно удовлетворяващо решение на въпроса и такива предложения нямат задължителен характер за страните по спора;г) независимо от разпоредбите на член 22, параграф 1 компенсациите могат да бъдат част от взаимно удовлетворяващо решение като окончателно уреждане на спора.2. Жалби от типа, описан в член XXIII, параграф 1, буква в) от ГАТТ (1994)Когато разпоредбите на член XXIII, параграф 1, буква в) от ГАТТ (1994) са приложими спрямо споразумение, влизащо в обхвата на настоящата договореност, групата на съдебните заседатели или Апелативният орган могат само да отправят препоръки и да приемат решения, когато страна по спора прецени, че някаква полза, произтичаща пряко или непряко от съответното такова споразумение, е обезсилена или накърнена или че се пречи на постигането на която и да било от целите на тази договореност, в резултат на съществуването на ситуация, различна от тези, към които са приложими разпоредбите на чл. XXIII, параграф 1, буква а) и параграф 1, буква б) от ГАТТ (1994). Когато и доколкото тази страна прецени, а групата на съдебните заседатели определи, че проблемът попада под разпоредбите на тази алинея, процедурите по тази договореност се прилагат само до момента, в който докладът на групата на съдебните заседатели бъде разпространен между страните членки. Правилата и процедурите за уреждане на спорове, съдържащи се в решението от 12 април 1989 г. (BISD 36S/61-67), се прилагат относно обсъжданията за приемане, и за надзора и изпълнението на препоръките и решенията. Прилага се и следното:а) страната, подала жалбата, представя подробна обосновка в подкрепа на което и да било твърдение, направено във връзка с въпроси, включени в обхвата на този параграф;б) в случаи, засягащи въпроси, включени в обхвата на този параграф, ако групата на съдебните заседатели прецени, че случаите засягат и проблеми по уреждането на спорове, различни от включените в обхвата на този параграф, то групата на съдебните заседатели изпраща доклад до ОУС, в който да се съдържат всички такива проблеми, а също и отделен доклад за въпросите, включени в обхвата на този параграф.Член 27Задължения на Секретариата1. Секретариатът отговаря за


text: подпомагане на групите на съдебните заседатели, особено относно правните, историческите или процедурни аспекти на разглежданите въпроси, и за осигуряване на секретарска и техническа подкрепа.2. Когато Секретариатът помага на страните членки при уреждане на спор по тяхно искане, може също да възникне нужда от осигуряване на допълнителни правни консултации и помощ за развиващите се страни членки във връзка с уреждането на спорове. За тази цел Секретариатът осигурява юридически експерт от службата за техническо сътрудничество на СТО за всяка развиваща се страна членка, която помоли за това. Този експерт оказва помощ на развиващата се страна членка по начин, който гарантира безпристрастността на Секретариата.3. Секретариатът провежда специални курсове за обучение по тези процедури за уреждане на спорове за заинтересовани cтрани членки, както и практически упражнения, за да може експертите от страните членки да бъдат по-добре информирани в това отношение.[1] Следва да се счита, че ОУС е взел решение с консенсус по предоставен за разглеждане въпрос, ако нито една страна членка, присъстваща на заседанието на ОУС, на което е прието решението, не възрази официално срещу предложеното решение.[2] Този параграф се прилага и при спорове, при които докладите на групата на съдебните заседатели не са били приети или напълно изпълнени.[3] Когато разпоредбите на което и да било друго споразумение, влизащо в обхвата на настоящата договореност, относно мерки, предприети от местни власти или правителства на територията на страна членка, съдържат разпоредби, различни от разпоредбите в този член, разпоредбите на другото споразумение, влизащо в обхвата на настоящата договореност, имат по-голяма правна сила.[4] Съответните разпоредби относно консултациите в споразуменията, влизащи в обхвата на настоящата договореност, са изброени по-долу: Споразумение за селското стопанство, член 19; Споразумение за прилагането на санитарни и фитосанитарни мерки, член 11, параграф 1; Споразумение за текстила и облеклото, член 8, параграф 4; Споразумение за техническите пречки пред търговията, член 14, параграф 1; Споразумение за свързаните с търговията инвестиционни мерки, член 8; Споразумение за прилагане на член VI от ГАТТ (1994), член 17, параграф 2; Споразумение за прилагане на член VII от ГАТТ (1994), член 19, параграф 2; Споразумение за предекспедиционна проверка, член 7; Споразумение за правилата за произход, член 7; Споразумение за процедурите по лицензиране на вноса, член 6; Споразумение за субсидиите и изравнителните мерки, член 30; Споразумение за защитните мерки, член 14; Споразумение за свързаните с търговията аспекти на правата върху интелектуалната собственост, член 64.1; както и всички съответни разпоредби за консултации в плурилатерални споразумения за търговия така, както са определени от компетентните органи и за които е нотифициран ОУС.[5] Ако страната, подала жалба поиска, за тази цел се свиква заседание на ОУС до 15 дни, при условие, че е направено 10-дневно предизвестие за заседанието.[6] В случай, в който страни по спор са митнически съюзи или общи пазари, тази разпоредба се отнася до гражданите на всички страни, членуващи в тези митнически съюзи или общи пазари.[7] Ако не е насрочено заседание на ОУС в този период, така че по време да отговори на изискванията на член 16, параграфи 1 и 4, такова заседание се насрочва за целта.[8] Ако по време на този период не е


text: насрочено заседание на ОУС, то такова трябва да се проведе за целта.[9] Под "засегната страна членка" се има предвид страната по спора, към която групата на съдебните заседатели или Апелативният орган отправят препоръки.[10] Относно препоръките, които не се отнасят до нарушаване на ГАТТ (1994) или някое друго споразумение, влизащо в обхвата на настоящата договореност, виж член 26.[12] Ако страните не могат да се споразумеят за арбитър в срок от десет дни, считано от датата на поставяне на въпроса пред арбитраж, арбитърът се назначава от генералния директор след консултации със страните по спора.[13] Понятието "арбитър" трябва да се тълкува както относно лице, така и относно група от лица.[14] Класификаторът в документ MTN.GNS/W/120 определя 11 сектора.[15] Понятието "арбитър" се тълкува както относно лице, така и относно група от лица.[16] Понятието "арбитър" се тълкува както относно лице или относно група от лица, така и относно членовете на първоначалната група на съдебните заседатели, когато тя работи в качеството на арбитър.[17] Когато разпоредбите на което и да било споразумение, влизащо в обхвата на настоящата договореност, относно мерки, предприети от регионалните или местните правителства и власти на територията на cтрана членка, съдържат разпоредби, различни от разпоредбите на този параграф, тогава разпоредбите на такова споразумение имат по-голяма правна сила.--------------------------------------------------19941223ДОПЪЛНЕНИЕ 119941223Договореност относно правилата и процедурите за уреждане на споровеА) Споразумение за създаване на Световната търговска организацияБ) Многостранни търговски споразумения:Приложение 1А: | Многостранни споразумения по търговията със стоки |Приложение 1Б: | Общо споразумение по търговията с услуги |Приложение 1В: | Споразумение за свързаните с търговията аспекти на праватавърху интелектуалната собственост |Приложение 2: | Договореност относно правилата и процедурите за уреждане на спорове |В) Плурилатерални търговски споразуменияПриложение 4: | Споразумение за търговията с граждански самолети |Споразумение за държавните поръчки |Международно споразумение за млечните продукти |Международно споразумение за месо от животни от рода на едрия рогатдобитък |Приложимостта на тази договореност към плурилатералните търговски споразумения зависи от приемането на решение от страните по всяко споразумение, указващо условията за прилагане на договореността спрямо всяко отделно споразумение, включително всички специални правила и процедури, които трябва да бъдат в Допълнение 2, както са нотифицирани пред ОУС.--------------------------------------------------19941223ДОПЪЛНЕНИЕ 2СПЕЦИАЛНИ ИЛИ ДОПЪЛНИТЕЛНИ ПРАВИЛА И ПРОЦЕДУРИ, СЪДЪРЖАЩИ СЕ В СПОРАЗУМЕНИЯТА, ВЛИЗАЩИ В ОБХВАТА НА НАСТОЯЩАТА ДОГОВОРЕНОСТСпоразумение | Правила и процедури |Споразумение за прилагането на санитарни и фитосанитарни мерки | 11.2 |Споразумение за текстила и облеклото | 2.14, 2.21, 4.4, 5.2, 5.4, 5.6, 6.9, 6.10, 6.11, 8.1 до 8.12 |Споразумение за техническите пречки пред търговията | 14.2 до 14.4, Приложение 2 |Споразумение за прилагането на член VI от ГАТТ (1994) | 17.4 до 17.7 |Споразумение за прилагане на член VII от ГАТТ (1994) | 19.3 до 19.5, Приложение II.2, е), 3, 9, 21 |Споразумение за субсидиите и изравнителните мерки | 4.2 до 4.12, 6.6, 7.2 до 7.10, 8.5, бележка под линия 35, 24.4, 27.7, Приложение V |Общо споразумение по търговията с услуги | XXII:3, XXIII:3 |Приложение за финансовите услуги | 4 |Приложение за услугите във въздушния транспорт | 4 |Решение относно определени процедури за уреждането на спорове, свързани с ГАТС | 1 до 5 |Списъкът от правила и процедури в


text: това приложение включва разпоредби, само част от които съответства на настоящия контекст. Този списък включва и всички допълнителни правила или процедури в плурилатералните търговски споразумения така, както са определени от компетентните органи по всяко споразумение и както са нотифицирани пред ОУС. |--------------------------------------------------19941223ДОПЪЛНЕНИЕ 3ПРОЦЕДУРИ ЗА РАБОТА1. По време на работата си групата на съдебните заседатели следва съответните разпоредби на тази договореност. В допълнение се прилагат следващите по-долу процедури за работа.2. Групите на съдебните заседатели работят на закрити сесии. Страните по спора и заинтересованите страни присъстват на заседанията само тогава, когато са поканени от групата на съдебните заседатели да се явят пред нея.3. Обсъжданията в групите на съдебните заседатели и представените пред тях документи са поверителни. Нищо, съдържащо се в настоящата договореност, не следва да пречи на която и да е страна по спора да представи пред обществеността изявления относно собствената си позиция. Страните членки третират като поверителна всяка информация, която друга страна членка е обявила за поверителна, предоставена от тази страна на групата на съдебните заседатели. Когато страна по спора предостави поверителна версия на своите писмени изложения пред групата на съдебните заседатели, тя също, по искане на друга страна членка, предоставя и неповерително резюме на информацията, съдържаща се в направените от нея изложения, което може да бъде разгласено пред обществеността.4. Преди първото заседание по същество на групата на съдебните заседатели със страните по спора, страните предоставят на групата на съдебните заседатели писмени изложения, в които представят фактите по случая и собствените си аргументи.5. На първото заседание по същество на групата на съдебните заседатели със страните по спора групата на съдебните заседатели поканва страната, подала жалбата, да представи своята теза. След това, но по време на същото заседание страната, срещу която е подадена жалбата, бива помолена да представи своята гледна точка.6. Всички трети страни, които са нотифицирали ОУС за интересите си в спора, следва да бъдат поканени писмено да представят гледните си точки по време на сесия на първото заседание по същество на групата на съдебните заседатели, насрочено специално за тази цел. Такива трети страни могат да присъстват по време на цялата сесия.7. Официалните възражения се правят на второто заседание по същество на групата на съдебните заседатели. Страната, срещу която е подадена жалба, има право първа да вземе думата, следвана от страната, подала жалбата. Преди това заседание страните предоставят на групата на съдебните заседатели своите възражения писмено.8. Групата на съдебните заседатели може по всяко време да поставя въпроси на страните и да ги моли за обяснения, както по време на заседанието по същество със страните, така и писмено.9. Страните по спора и всяка трета страна, поканена да представи гледната си точка, съгласно член 10, предоставят на разположение на групата на съдебните заседатели писмена версия на устните си изказвания.10. За да се постигне пълна прозрачност, представянето на тезите, възраженията и изказванията, споменати в параграфи 5 до 9, се извършват в присъствието на страните. Освен това писмените изложения на всяка страна, включително всички коментари върху описателната част на доклада на групата на съдебните заседатели и отговори на въпросите, зададени от групата на съдебните заседатели,


text: се предоставят на разположение на друга страна или страни по спора.11. Всички допълнителни процедури, характерни за всяка отделна група на съдебните заседатели.12. Предложение за график на работата на групите на съдебните заседатели:а) | приемане на първите писмени изложения на страните по спора: |1)страна, подала жалбата | 3-6 седмици |2)страна, срещу която е жалбата | 2-3 седмици |б) | дата, час и място на първото заседание по същество със страните по спора; сесия за трети страни: | 1-2 седмици |в) | получаване на писмени възражения от страните: | 2-3 седмици |г) | дата, час и място на второто заседание по същество със страните по спора: | 1-2 седмици |д) | представяне на описателната част на доклада на групата на съдебните заседатели пред страните по спора: | 2-4 седмици |е) | приемане на бележки от страните относно описателната част на доклада: | 2 седмици |ж) | представяне пред страните на междинен доклад, включващ доводи и заключения: | 2-4 седмици |з) | краен срок за страните да поискат преглед на част(и) от доклада на групата на съдебните заседатели: | 1 седмица |и) | срок за преглед от групата на съдебните заседатели, включващ възможност за допълнителна среща със страните: | 2 седмици |й) | представяне на окончателен доклад пред страните: | 2 седмици |к) | разпространение на окончателния доклад до всички страни членки: | 3 седмици |Гореописаната схема може да бъде променена при възникване на непредвидени събития. Допълнителни срещи със страните по спора се насрочват при необходимост.--------------------------------------------------19941223ДОПЪЛНЕНИЕ 4ГРУПИ ЗА ЕКСПЕРТНО ПРОУЧВАНЕСледните правила и процедури се прилагат в работата на групите за експертно проучване, създадени съгласно разпоредбите на член 13, параграф 2.1. Групите за експертно проучване са подчинени на групата на съдебните заседатели. Техните пълномощия и детайлни процедури за работа се определят от групата на съдебните заседатели, като групите за експертно проучване докладват пред групата на съдебните заседатели.2. Само лица с добра професионална репутация и опит в съответната област могат да участват в групи за експертно проучване.3. Граждани на страни по спора не могат да работят в групи за експертно проучване при липса на съвместно споразумение на страните по спора, освен ако при изключителни обстоятелства, когато групата на съдебните заседатели прецени, че необходимостта от специализирана научна експертиза не може да бъде удовлетворена по друг начин. Правителствени служители на страни по спора не могат да са членове на група за експертно проучване. Членовете на групите за експертно проучване работят самостоятелно в индивидуалното си качество, а не като представители на правителството или на която и да било организация. Правителства или организации следователно не могат да им дават инструкции относно въпроси, поставени пред групата за експертно проучване.4. Групите за експертно проучване могат да се консултират и да търсят информация и технически съвет от всеки източник, който считат за подходящ. Преди групата за експертно проучване да потърси такава информация или съвет от източник, попадащ под юрисдикцията на страна членка, групата информира правителството на тази страна членка. Всяка страна членка незабавно и изчерпателно отговаря на всяко искане на групата за експертно проучване относно всякаква информация, която групата за експертно проучване


text: счита за необходима и подходяща.5. Страните по спора имат достъп до всяка свързана информация, предоставена на групата за експертно проучване, освен ако тази информация е от поверително естество. Поверителна информация, предоставена на групата за експертно проучване, не се разгласява без официалното разрешение на правителството, организацията или лицето, предоставило тази информация. В случай, че такава информация е изискана от групата за експертно проучване, но разгласяването й от групата за експертно проучване не е разрешено, то правителството, организацията или лицето, предоставило тази информация, осигурява неповерително резюме на информацията.6. Групата за експертно проучване представя проектодоклад на страните по спора с оглед получаване на бележки и коментари по доклада и ги взема предвид при подготовката на окончателния доклад, който също се предоставя на страните по спора и на групата на съдебните заседатели. Окончателният доклад на групата за експертно проучване има само съвещателен характер.--------------------------------------------------19941223ПРИЛОЖЕНИЕ 319941223Механизъм за преглед на търговската политикаС НАСТОЯЩОТО СТРАНИТЕ ЧЛЕНКИ СЕ СПОРАЗУМЯВАТ, КАКТО СЛЕДВА:А. Целиi) Целта на Механизма за преглед на търговската политика (МПТП) е да допринесе за подобряване на строгото съблюдаване от всички страни членки на правилата, нормите и ангажиментите, поети по многостранните споразумения за търговия, и където е приложимо, и по плурилатералните споразумения за търговия, и следователно да допринесе за по-гладкото функциониране на многостранната търговска система с постигането на по-голяма прозрачност и разбирателство в търговската политика и практика на страните членки. Съответно механизмът за преглед дава възможност за редовна колективна преценка и оценка на цялостната индивидуална търговска политика и практика на страните членки и тяхното влияние върху функционирането на многостранната търговска система. Независимо от това не е предвидено системата да служи като основа за осигуряване на изпълнението на специфичните задължения, поети по споразуменията или по процедурите за уреждане на спорове или за налагане на нови задължения в политиката на страните членки.ii) Оценката, извършвана по механизма за преглед на търговската политика, се осъществява до съответната степен на фона на по-големите нужди на икономиката и развитието, а също и на политиката и целите на засегнатата страна членка, както и на нейното външно обкръжение. Независимо от това функцията на механизма за преглед на търговската политика е да проучва въздействието на търговската политика и практика на страната членка върху многостранната търговска система.Б. Вътрешна прозрачностСтраните членки признават високата стойност на вътрешната прозрачност на вземане на правителствени решения относно въпроси на търговската политика както за икономиките на страните членки, така и за многостранната търговска система и се споразумяват да подкрепят и насърчават нарастващата прозрачност в техните собствени системи, потвърждавайки, че осъществяването на вътрешна прозрачност трябва да бъде доброволно и да бъде съобразено с правната и политическата система на всяка страна членка.В. Процедури по прегледаi) С настоящото се създава Орган за преглед на търговската политика (наричан по-долу "ОПТП"), който да осъществява прегледи на търговската политика.ii) Търговската политика и практика на всички страни членки са обект на периодични прегледи. Влиянието на отделните страни членки върху функционирането на многостранната търговска система, определено чрез дела им в световната търговия на база последния представителен период, ще бъде определящ фактор при вземането на решения относно честотата на отделните прегледи. Първите четири в


text: търговията, определени по този начин (като Европейските общности се броят за една), са обект на преглед на всеки две години. Следващите 16 са обект на преглед на всеки четири години. Останалите страни членки трябва да бъдат обект на преглед на всеки шест години, ако не е определен по-дълъг период за най-слабо развитите страни членки. Подразбира се, че прегледът на обединения, които имат обща външна политика, провеждана от повече от една страна членка, включва всички компоненти на политиката, оказващи влияние върху търговията, включително съответните политика и практика на отделните страни членки. По изключение в случай на промяна в търговската политика и практика на страна членка, която може да окаже значително влияние върху нейните търговски партньори, ОПТП може да поиска от съответната страна членка след консултации да придвижи прегледа си по-рано от предвиденото.iii) Разискванията при провеждане на заседанията на ОПТП се ръководят от целите, заложени в параграф А. Тези разисквания са съсредоточени върху търговската политика и практика на съответната страна членка, които са предмет на оценка според механизма за преглед.iv) ОПТП подготвя основен план за провеждане на прегледите. ОПТП може също да взема предвид и да обсъжда актуализираните доклади на страните членки. ОПТП съставя програма за прегледите за всяка година след консултации с пряко засегнатите страни членки. По време на консултации със страната членка или страните членки, които са обект на преглед, председателят може да избере за участие в обсъжданията лица, които, действайки в качеството си на отделни личности, представят разискванията пред ОПТП.v) ОПТП се основава в работата си на следната документация:а) Пълен доклад съгласно параграф Г, представен от страната членка или страните членки, които са обект на преглед.б) Доклад, подготвен от Секретариата, на негова отговорност, основаващ се на наличната и достъпна за него информация и такава, предоставена от съответната страна членка или страни членки. Секретариатът изисква пояснения от страната членка или страните членки относно тяхната търговска политика и практика.vi) Докладът на страната членка - обект на прегледа, и този на Секретариата, заедно с протоколите от съответните заседания на ОПТП, се публикуват незабавно след прегледа.vii) Teзи документи ще бъдат изпратени на Министерската конференция, която следва да ги има предвид.Г. ДокладиЗа да бъде постигната възможно най-голяма степен на прозрачност, всяка страна членка докладва редовно на ОПТП. Пълните доклади описват търговската политика и практика на съответната страна членка или страни членки, като докладите се изготвят въз основа на договорен формат, определен от ОПТП. Този формат първоначално се основава на Общия формат за доклади на страните, определен с Решение от 19 юли 1989 г. (ОАИД 36S/406–409), с необходимите изменения, за да се разшири обхватът на докладите до всички аспекти на търговската политика, включени в многостранните споразумения за търговия в приложение 1 и където това е приложимо, в плурилатералните споразумения за търговия. Този формат може да бъде ревизиран от страна на ОПТП с оглед на практиката. Между прегледите страните членки представят кратки доклади, когато има някакви значителни промени в тяхната търговска политика; всяка година се представя актуална статистическа информация съгласно приетия формат. Особено значение трябва да се отдава на трудности, възникнали пред най-слабо развитите страни членки


text: при подготовка на техните доклади. Секретариатът осигурява достъп до техническа помощ при поискване на развиващите се страни членки и в частност на най-слабо развитите страни членки. Информацията, съдържаща се в докладите, трябва във възможно най-голяма степен да бъде съгласувана с направените нотификации съгласно разпоредбите на многостранните споразумения за търговия и където това е приложимо, на плурилатералните споразумения за търговия.Д. Връзка с разпоредбите на ГАТТ 1994 и ГАТС относно платежния балансСтраните членки признават необходимостта от свеждане до минимум на тежестта за правителствата в зависимост от провеждане на пълни консултации съгласно разпоредбите на ГАТТ 1994 и ГАТС относно платежния баланс. За тази цел председателят на ОПТП след консултации със съответната страна членка или страни членки и с председателя на Комитета по ограниченията, свързани с платежния баланс, разработва административни разпоредби, които да приведат в съответствие обичайното провеждане на прегледите на търговската политика с програмата за консултации по платежния баланс, като това не води до отлагане на прегледа на търговска политика за повече от 12 месеца.E. Оценка на механизмаОПТП извършва оценка за действието на МПТП не по-късно от 5 години след влизане в сила на Споразумението за създаване на СТО. Резултатите от оценката се представят на Конференцията на министрите. Впоследствие ОПТП може да извършва оценки за МПТП на интервали, определени от ОПТП, или ако това е поискано от Конференцията на министрите.Ж. Преглед на тенденциите в международното търговско обкръжениеОПТП се задължава да прави също годишен преглед на тенденциите в международното търговско обкръжение, които влияят на многостранната търговска система. Прегледът трябва да бъде подкрепен от годишния доклад на генералния директор, който съдържа главните дейности на СТО и подчертава важните политически въпроси, засягащи търговската система.--------------------------------------------------19940415Заключителен акт за резултатите от уругвайския кръг на многостранните търговски преговориМаракеш, 15 април 1994 година1. На срещата си за приключване на Уругвайския кръг от многостранните търговски преговори представителите на правителствата и на Европейските общности, членуващи в Комитета за преговорите по търговията, се споразумяват, че Споразумението за създаване на Световната търговска организация (наричано в този заключителен акт за краткост "Споразумение за СТО") и приложените към него министерски решения и декларации и Договореността относно задълженията по финансовите услуги представляват резултатите от преговорите и съставляват неразделна част от този заключителен акт.2. С подписването на този заключителен акт представителите се споразумяват:а) да предоставят по съответния ред Споразумението за СТО за разглеждане от компетентните органи на своите страни с цел одобрение и приемане на споразумението съгласно възприетите от тях процедури;б) да приемат министерските решения и декларации.3. Представителите се съгласяват, че е желателно приемането на Споразумението за СТО от всички участници в Уругвайския кръг на многостранните търговски преговори (наричани по-нататък в текста за краткост "участниците"), с оглед влизането му в сила към 1 януари 1995 г. или във възможно най-кратък срок след посочената дата. Министрите ще проведат среща не по-късно от края на 1994 г. в съответствие със заключителния параграф на Декларацията на министрите от Пунта дел Есте, за да вземат решение относно международното прилагане на резултатите, включително графика на влизането им в сила.4. Представителите се споразумяват, че Споразумението за СТО следва да бъде като цяло открито за приемане


text: от всички участници, чрез подпис или по друг начин, съгласно член XIV от споразумението. Приемането и влизането в сила на плурилатерално търговско споразумение, включено в Приложение 4 към Споразумението за СТО, се определя от разпоредбите на съответното плурилатерално споразумение.5. Преди приемане на Споразумението за СТО участниците, които не са договарящи се страни в Общото споразумение за митата и търговията, трябва първо да приключат преговорите за своето присъединяване към Общото споразумение и да станат договарящи се страни по него. За участниците, които не са договарящи се страни по Общото споразумение към датата на подписване на Заключителния акт, списъците с митнически отстъпки не са окончателни и впоследствие трябва да бъдат допълнени с оглед тяхното присъединяване към Общото споразумение и приемането на Споразумението за СТО.6. Този заключителен акт и приложените към него текстове се депозират при Генералния директор към ДОГОВАРЯЩИТЕ СЕ СТРАНИ по Общото споразумение за митата и търговията, който е длъжен своевременно да предостави на всеки участник заверено копие от тях.Подписан в Маракеш на петнадесети април хиляда деветстотин деветдесет и четвърта година в един екземпляр на английски, френски и испански език, като всеки текст има еднаква сила.(Списък с подписи спедва да бъде приложен към екземпляра от заключителния акт на договора за подпис).--------------------------------------------------19940415РЕШЕНИЕ ОТНОСНО МЕРКИТЕ В ПОЛЗА НА НАЙ-СЛАБО РАЗВИТИТЕ СТРАНИМИНИСТРИТЕ,признавайки изключително тежкото положение, в което се намират най-слабо развитите страни, и необходимостта от гарантиране на ефективното им участие в световната търговска система, както и необходимостта от по-нататъшни мерки за подобряване на възможностите им за търговия;признавайки специфичните нужди на най-слабо развитите страни относно достъпа им до пазари, при което продължителният преференциален достъп си остава решаващо условие за подобряване на възможностите им за търговия;потвърждавайки своя ангажимент да прилагат изцяло разпоредбите, отнасящи се до най-слабо развитите страни, съдържащи се в точки 2 г), 6 и 8 от Решението от 28 ноември 1979 г. за диференцирано и по-благоприятно третиране, реципрочност и по-пълно участие на развиващите се страни;вземайки под внимание ангажимента на участниците, представен в Раздел Б (vii) на Част I от Декларацията на министрите, приета в Пунта дел Есте;1. РЕШАВАТ, че ако вече не е включено в условията и документите, договорени по време на Уругвайския кръг преговори и независимо от това, дали тези условия и документи са приети от тях или не, от най-слабо развитите страни ще се изисква да поемат задължения и да правят отстъпки само дотолкова, доколкото те съответстват на тяхното индивидуално развитие, на финансовите им и търговски нужди или на техните административни и институционални възможности дотогава, докато остават в тази категория и като се съобразяват с общите правила, съдържащи се в гореспоменатите документи. На най-слабо развитите страни се предоставя допълнителен срок от една година считано от 15 април 1994 г., за да представят своите Списъци на отстъпките и задълженията съгласно изискванията на член ХI от Споразумението за създаване на Световната търговска организация.2. СПОРАЗУМЯВАТ СЕ, КАКТО СЛЕДВА:i) да се осигури експедитивното изпълнение на всички специални и диференцирани мерки, приети в полза на най-слабо развитите страни, включително на мерките, приети в рамките на Уругвайския кръг преговори, което, inter alia, да се извършва посредством редовни прегледи;ii)


text: доколкото това е възможно, отстъпките съгласно третирането "най-облагодетелствана нация", отнасящи се до тарифните и нетарифните мерки, договорени на Уругвайския кръг преговори относно стоки за износ, представляващи интерес за най-слабо развитите страни, могат да се прилагат на автономна основа, предварително и без спазване на предвидените етапи. Необходимо внимание следва да бъде отделено на по-нататъшно усъвършенстване на Общата система за преференции и на другите схеми за износ на стоки, представляващи специален интерес за най-слабо развитите страни;iii) правилата, разработени в различните споразумения и документи, както и преходните разпоредби от Уругвайския кръг преговори трябва да се прилагат по начин, който позволява приспособяването и подкрепата за най-слабо развитите страни. За тази цел следва да се отделя специално внимание на конкретните и мотивирани искания на най-слабо развитите страни, представени от тях в съответния съвет и съответните комитети;iv) при прилагането на облекчения режим за внос и на другите мерки, посочени в алинеят 3в) на член ХХХVII на ГАТТ (1947) и на съответните разпоредби на ГАТТ (1994), следва да се обърне особено внимание на интересите на най-слабо развитите страни в областта на износа;v) на най-слабо развитите страни се предоставя значително по-голяма техническа помощ за развитието, укрепването и диверсификацията на тяхната производствена база и на базата им за износ, включително в областта на услугите, а така също в стимулирането на търговията, което ще им даде възможност да извлекат максимални ползи от либерализирания достъп до пазарите.3. Споразумяват се да извършват периодичен преглед на специфичните нужди на най-слабо развитите страни и да продължат да се стремят да приемат положителни мерки, улесняващи разширяването на възможностите на тези страни в търговията.--------------------------------------------------19940415ДЕКЛАРАЦИЯ ОТНОСНО ПРИНОСА НА СВЕТОВНАТА ТЪРГОВСКА ОРГАНИЗАЦИЯ ЗА ПОСТИГАНЕ НА ПО-ДОБРО СЪГЛАСУВАНЕ НА СВЕТОВНАТА ИКОНОМИЧЕСКА ПОЛИТИКА1. Министрите признават, че глобалният характер на световната икономика засилва все повече взаимодействието между икономическата политика на отделните страни, включително взаимодействието между структурния, макроикономическия, търговския и финансовия аспект и аспектите на развитието при изготвянето на икономическата политика. Постигането на хармония между тези елементи е задача на правителствата на национално ниво, но съгласуването им в международен мащаб представлява важен и съществен елемент, обуславящ повишаването на ефективността на икономическата политика на национално ниво. Споразуменията, постигнати по време на Уругвайския кръг преговори, показват, че всички участващи правителства признават приноса на либерализираната търговска политика за стабилния ръст и развитието както на тяхната национална икономика, така и на световната икономика като цяло.2. Успешното сътрудничество във всяка област на икономическата политика допринася за напредъка и в други области. По-голямата стабилност на валутния курс, основаваща се на по-системни базисни икономически и финансови условия, трябва да допринесе за разширяване на търговията, за устойчивост на развитието и за премахване на външния дисбаланс. Необходимо е да се осигури адекватен и навременен поток, под формата на отстъпки или под друга форма, от финансови и реални инвестиционни ресурси за развиващите се страни и да се положат по-нататъшни усилия за решаването на проблемите, свързани с външния им дълг, за подпомагане на техния икономически ръст и развитие. Либерализацията на търговията представлява все по-важен компонент, обуславящ успеха на програмите за преструктуриране, които много страни осъществяват и които често са свързани със значителна социална


text: цена на прехода. В тази връзка министрите отбелязват ролята на Световната банка и на Международния валутен фонд (МВФ) за подпомагане на прехода към либерализация на търговията, включително подкрепата на развиващите се страни — нетни вносителки на хранителни продукти, които са изправени пред краткосрочни разходи вследствие реформите в търговията със селскостопански стоки.3. Положителните резултати от Уругвайския кръг преговори представляват значителен принос за постигането на по-добре съгласувана и взаимно допълваща се международна икономическа политика. Резултатите от Уругвайския кръг преговори осигуряват разширяване на достъпа до пазара в интерес на всички страни, а така също и система от придобили по-голяма сила, договорени на многостранна основа правила за търговия. Те също така гарантират, че търговската политика ще бъде провеждана при по-голяма прозрачност и при по-голямо осъзнаване на преимуществата на откритата търговска среда за вътрешната конкурентоспособност. Укрепналата многостранна търговска система, която възниква от Уругвайския кръг преговори, предоставя по-добър форум за либерализация, допринася за по-ефективния контрол и осигурява стриктно спазване на договорените на многостранна основа правила и разпоредби. Тези подобрения означават, че в бъдеще търговската политика може да играе по-значителна роля за постигането на съгласуваност при изготвянето на глобалната икономическа политика.4. Министрите признават въпреки това, че трудностите, причините, за които са извън сферата на търговията, не могат да бъдат преодолени единствено посредством мерки в областта на търговията. Това подчертава важността на усилията, насочени към подобряването на другите елементи на световната икономическа политика, които биха допринесли за ефективното прилагане на резултатите, постигнати на Уругвайския кръг преговори.5. Взаимовръзката между отделните аспекти на икономическата политика изисква международните институции, носещи отговорност във всяка от тези области, да провеждат последователна и взаимно съгласувана политика. Следователно Световната търговска организация трябва да поддържа и развива отношения на сътрудничество с международните организации, които са компетентни за валутните и финансовите въпроси, като зачита мандата, изискванията за поверителност и необходимата автономност в процеса на вземане на решения на всяка една от тези институции и избягва налагането на противоречиви или допълнителни условия на правителствата. Освен това министрите приканват Генералния директор на Световната търговска организация (СТО) заедно с Изпълнителния директор на Международния валутен фонд и с Президента на Световната банка да извършат преглед на последиците от отговорностите на СТО за нейното сътрудничество с институциите от Бретон Уудс, както и на формите, които това сътрудничество може да придобие, с оглед постигането на по-добра съгласуваност при изготвянето на глобалната икономическа политика.--------------------------------------------------19940415РЕШЕНИЕ ОТНОСНО ПРОЦЕДУРИТЕ ЗА НОТИФИЦИРАНЕМинистрите, решават да препоръчат на Министерската конференция да приеме решение относно подобряване и преразглеждане на посочените по-долу процедури за нотифициране:СТРАНИТЕ ЧЛЕНКИ,желаейки да подобрят действието на процедурите за нотифициране, установени съгласно Споразумението за създаване на Световната търговска организация (наричано по-долу в текста "Споразумението за СТО"), и по този начин да допринесат за създаването на прозрачност в търговската политика на страните членки и за по-голямата ефективност на мерките за контрол, разработени с тази цел;позовавайки се на задълженията за публикуване и нотифициране в рамките на Споразумението за СТО, включително на задълженията, поети съгласно условията на конкретните протоколи за присъединяване, освобождаване от изпълнение на задължения и на другите споразумения, сключени между страните членки,СЕ СПОРАЗУМЯВАТ, КАКТО СЛЕДВА:I. Общо задължение за нотифициранеСтраните членки


text: потвърждават ангажираността си към задълженията относно публикуването и нотифицирането, произтичащи от многостранните търговски споразумения, и когато е приложимо, от плурилатералните търговски споразумения.Страните членки припомнят задълженията си, съдържащи се в Договореността относно нотифициране, консултации, уреждане на спорове и контрол, приета на 28 ноември 1979 г. (ОАИД 26S/210). По отношение на съдържащото се в нея задължение за възможно най-подробно нотифициране относно приетите от тях търговски мерки, свързани с прилагането на ГАТТ (1994), като това нотифициране не може да накърнява съществуващи становища относно съответствието на мерките или връзката им с правата и задълженията съгласно многостранните търговски споразумения или когато е приложимо, съгласно плурилатералните търговски споразумения, страните членки се споразумяват да се ръководят, когато това е уместно, от приложения списък мерки. Поради това страните членки се споразумяват, че въвеждането на тези мерки или изменението им зависи от изискванията за нотифициране, съдържащи се в Договореността от 1979 г.II. Централен регистър на нотификациитеСъздава се Централен регистър на нотификациите, отговорността за който се възлага на Секретариата. Докато страните членки продължават да съблюдават съществуващите процедури за нотифициране, Секретариатът следи за вписването в Централния регистър на информационните елементи, предоставени от страната членка за предприетата мярка относно целта, търговския обхват и изискването, съгласно което мярката се нотифицира. Централният регистър следва да разпределя информацията и нотификациите по страни членки и по задължения.Централният регистър информира всяка страна членка веднъж годишно за редовните задължения за нотифициране, които страната членка трябва да спазва през следващата година.Централният регистър обръща вниманието на отделни страни членки върху онези изисквания за редовни нотификации, които остават неизпълнени.Информацията в централния регистър, отнасяща се до отделните нотификации, се предоставя при поискване на всяка страна членка, която има правото да получи въпросната нотификация.III. Преглед на задълженията и процедурите, свързани с нотифициранетоСъветът по търговията със стоки ще извърши преглед на задълженията и процедурите за нотифициране, съдържащи се в договореността на Приложение 1А на Споразумението за СТО. Прегледът ще се извърши от работна група, която ще бъде отворена за участие на всички страни членки. Групата ще бъде създадена веднага след влизане в сила на Споразумението за СТО.Мандатът на работната група ще се състои в следното:- да извърши цялостен преглед на всички съществуващи задължения за нотифициране на страните членки, съдържащи се в договореността на Приложение 1А на Споразумението за СТО, с цел те да бъдат опростени, стандартизирани и консолидирани в колкото може по-висока степен, с оглед на практическото им използване, както и с цел да се усъвършенства изпълнението на тези задължения с оглед на основната цел за подобряване на прозрачността в търговската политика на страните членки и на ефективността на споразуменията за контрол, разработени за тази цел, а също така, вземайки предвид евентуалната потребност от страна на някои развиващи се страни членки за получаване на помощ по изпълнение на техните задължения за нотифициране,- да подготви препоръки до Съвета по търговията със стоки не по-късно от две години след влизане в сила на Споразумението за СТО.--------------------------------------------------19940415ПРИЛОЖЕНИЕПРИМЕРЕН СПИСЪК НА МЕРКИТЕ, КОИТО СЕ НОТИФИЦИРАТ [1]Мита (включително обхват и размер на обвързаните задължения, разпоредби по Общата система за преференции, тарифи, прилагани спрямо членовете на зоните за свободна търговия (митническите


text: съюзи), други преференции)Митнически квоти и допълнителни таксиКоличествени ограничения, включително доброволно наложени ограничения върху износа и редовни маркетингови договорености, влияещи върху вносаДруги немитнически мерки, такива като изисквания за лицензи и смесени изисквания; променливи налозиМитническо остойностяванеПравила за произходДържавни поръчкиТехнически пречкиЗащитни меркиАнтидъмпингови меркиИзравнителни меркиТакси върху износаЕкспортни субсидии, освобождаване от данъци и концесионно финансиране на износаЗони за свободна търговия, включително производството в тяхОграничения по износа, включително доброволни ограничения по износа и маркетингови договореностиДруги видове правителствена подкрепа, включително субсидиране, освобождаване от данъциРолята на държавните търговски предприятияВалутен контрол, свързан с вноса и износа на стокиНасрещна търговия, осъществявана по силата на правителствени разпоредбиВсякакви други мерки, включени в многостранните търговски споразумения, в Приложение 1А на Споразумението за СТО.[1] Този списък не променя съществуващите изисквания за нотифициране, съдържащи се в многостранните търговски споразумения в Приложение 1А към Споразумението за СТО или когато е приложимо, в плурилатералните търговски споразумения в Приложение 4 на Споразумението за СТО.--------------------------------------------------19940415ДЕКЛАРАЦИЯ ОТНОСНО ОТНОШЕНИЯТА МЕЖДУ СВЕТОВНАТА ТЪРГОВСКА ОРГАНИЗАЦИЯ И МЕЖДУНАРОДНИЯ ВАЛУТЕН ФОНДМИНИСТРИТЕ,отбелязвайки тясната връзка между ДОГОВАРЯЩИТЕ СЕ СТРАНИ — членки на ГАТТ (1947), и Международния валутен фонд, както и разпоредбите на ГАТТ (1947) относно тези взаимоотношения и по-конкретно член ХV на ГАТТ (1947);отчитайки желанието на участниците да основават взаимоотношенията между Световната търговска организация и Международния валутен фонд, като се отчитат областите, обхванати от многостранните търговски споразумения в Приложение 1А на Споразумението за СТО, в съответствие с разпоредбите, регулиращи отношенията между ДОГОВАРЯЩИТЕ СЕ СТРАНИ — членки на ГАТТ (1947), и Международния валутен фонд;потвърждават отново с настоящата декларация, че освен ако не е предвидено друго в Заключителния акт, отношенията на СТО с Международния валутен фонд, като се отчитат областите, посочени в многостранните търговски споразумения в Приложение 1А на Споразумението за СТО, ще се основават на разпоредбите, които уреждат отношенията на ДОГОВАРЯЩИТЕ СЕ СТРАНИ по ГАТТ (1947) с Международния валутен фонд.--------------------------------------------------19940415РЕШЕНИЕ ОТНОСНО МЕРКИТЕ, СВЪРЗАНИ С ВЪЗМОЖНИТЕ НЕГАТИВНИ ЕФЕКТИ НА ПРОГРАМАТА ЗА РЕФОРМИ ВЪРХУ НАЙ-СЛАБО РАЗВИТИТЕ И РАЗВИВАЩИТЕ СЕ СТРАНИ — НЕТНИ ВНОСИТЕЛКИ НА ХРАНИТЕЛНИ ПРОДУКТИ1. Министрите признават, че постепенното прилагане на резултатите от Уругвайския кръг преговори като цяло ще увеличи възможностите за разширяване на търговията и за икономически растеж, за благото на всички страни участнички.2. Министрите признават, че по време на програмата за реформи, целяща по-голяма либерализация на търговията със селскостопански стоки, най-слабо развитите и развиващи се страни — нетни вносителки на хранителни продукти, могат да изпитат негативно влияние относно снабдяването с достатъчни количества основни хранителни продукти от външни източници при разумни цени и условия, включително и някои краткосрочни затруднения, свързани с финансирането на нормалните нива на търговския внос на основните хранителни продукти.3. Поради това министрите се споразумяват да разработят подходящи механизми, чрез които да се гарантира, че въвеждането на решенията на Уругвайския кръг преговори за търговията със селскостопански стоки няма да се отрази неблагоприятно на снабдяването с достатъчни количества основни хранителни продукти на ниво, осигуряващо продължаване на предоставянето на помощи под формата на хранителни продукти за посрещане на нуждите на развиващите се страни и по-специално на най-слабо развитите и развиващи се страни - нетни вносителки на хранителни продукти. За тази цел министрите се споразумяват, както следва:i) да извършват


text: периодични прегледи на размерите на хранителните помощи, определяни от Комитета по помощи с хранителни продукти в съответствие с Конвенцията за предоставяне на хранителни помощи от 1986 г., и да започнат преговори на подходящ за целта форум с цел установяване на ангажименти за размери на помощи с хранителни продукти, които да бъдат достатъчни за посрещане на законните нужди на развиващите се страни по време на провеждането на програмата на реформи;ii) да приемат насоки, с които да се гарантира предоставянето на нарастваща част от основните видове хранителни продукти, за най-слабо развитите и развиващи се страни — нетни вносителки на хранителни продукти, под формата на безвъзмездна помощ и/или, при подходящи за целта условия, на отстъпки, в съответствие с член IV на Конвенцията за предоставяне на помощи с хранителни продукти от 1986 г.;iii) в контекста на своите програми за подпомагане да обърнат специално внимание на исканията на най-слабо развитите и развиващи се страни — нетни вносителки на хранителни продукти, за предоставяне на техническа и финансова помощ с цел подобряване на производителността в селското стопанство и на тяхната инфраструктура.4. Освен това министрите се споразумяват да гарантират, че всяко споразумение за кредити за износ на селскостопански стоки съдържа съответните разпоредби за диференцирано третиране в полза на най-слабо развитите и развиващи се страни — нетни вносителки на хранителни продукти.5. Министрите признават, че в резултат на Уругвайския кръг преговори някои развиващи се страни биха могли да изпитат известни краткосрочни затруднения относно финансирането на нормалните равнища на вноса в търговията и че в резултат на това тези страни могат да получат право да ползват средства от международните финансови институции при съществуващите облекчения или при облекчения, които могат да бъдат създадени, в контекста на програмите за преструктуриране, с цел да посрещнат своите финансови затруднения. Във връзка с това министрите вземат под внимание разпоредбите на точка 37 от доклада на генералния директор пред ДОГОВАРЯЩИТЕ СЕ СТРАНИ по ГАТТ (1947) за неговите консултации с директора на Международния валутен фонд и председателя на Световната банка (MTN.GNG/NG14/W/35).6. Разпоредбите на това решение подлежат на периодичен преглед от Министерската конференция, като изпълнението на това решение следва да се контролира, когато е уместно, от Комитета по селското стопанство.--------------------------------------------------19940415РЕШЕНИЕ ОТНОСНО НОТИФИЦИРАНЕТО НА ПЪРВОНАЧАЛНА ИНТЕГРАЦИЯ СЪГЛАСНО ЧЛЕН 2, АЛИНЕЯ 6 ОТ СПОРАЗУМЕНИЕТО ЗА ТЕКСТИЛА И ОБЛЕКЛОТОМинистрите се споразумяват, че участниците, които поддържат ограничения съгласно разпоредбите на член 2, алинея 1 на Споразумението за текстила и облеклото, са длъжни да изпратят в Секретариата на ГАТТ нотификация, съдържаща пълни подробности за действията, които трябва да предприемат в съответствие с член 2, алинея 6 на това споразумение не по-късно от 1 октомври 1994 г. Секретариатът на ГАТТ разпространява незабавно тези нотификации между останалите участници за тяхна информация. Тези нотификации се предоставят на Органа за мониторинг върху текстила, след като той бъде учреден, по силата на член 2, алинея 21 от Споразумението за текстила и облеклото.--------------------------------------------------19940415РЕШЕНИЕ ОТНОСНО ПРОЕКТОДОГОВОРЕНОСТ ЗА ИНФОРМАЦИОННАТА СИСТЕМА ЗА СТАНДАРТИ НА СТО/ISOМинистрите приемат решение да препоръчат на Секретариата на Световната търговска организация да бъде постигната договореност с Международната организация по стандартизация (ISO) за създаване на информационна система, при която:1. Членовете